אפל ישראל

אפל ישראל בע"מ (באנגלית: Apple Israel limited) היא חברה פרטית ישראלית שנוסדה בנובמבר 2011 ועוסקת בפיתוח וייצור שבבים לאייפונים, אייפדים ומחשבי אפל.
לחברה משרדים בהרצליה פיתוח ובפארק מתם שבחיפה. מלוא מניותיה מוחזקות על ידי חברת אפל האמריקאית שממוקמת בקליפורניה.

היסטוריה
בדצמבר 2011 רכשה אפל את חברת "אנוביט" הישראלית, שעסקה בפיתוח שבבים, תמורת כ-390 מיליון דולר. עם הרכישה סגרה אנוביט את מחלקת פיתוח כונני הSSD שלה במהלך שגרר אחריו פיטורי עובדים.

בשנת 2012 הכריזה חברת אפל העולמית בהובלתו של ג'וני סרוג'י על הקמתו של מרכז הפיתוח הראשון שלה שמחוץ לגבולות ארצות הברית, בישראל. ומינויו של אהרון אהרון למנכ"ל מרכז זה שכונה בתחילה "Herzliya Development Center".

בנובמבר 2013 רכשה אפל את חברת הסטרטאפ הישראלית "פריימסנס" שעסקה בפיתוח חיישן לזיהוי תלת־ממדי של גוף האדם, תמורת 360 מיליון דולר.

באוגוסט 2014 דווח על כוונה לפתוח מרכז מכירות רשמי בישראל, בניהולו של ניר אילון ובאוקטובר דווח על כוונה לפתוח חנות רשמית ראשונה, בדיוטי פרי בנמל התעופה בן-גוריון.

בפברואר 2015 נפתח מרכז הפיתוח והשיווק הראשי של החברה בהרצליה פיתוח, ובחניכתו ביקר מנכ"ל אפל, טים קוק. באפריל 2015 אפל רכשה את הסטארט-אפ הישראלי LinX, שעוסק בתכנון מצלמות זעירות לטאבלטים וסמארטפונים, תמורת כ-20 מיליון דולר. בפברואר 2017 אפל רכשה את חברת RealFace הישראלית שפיתחה טכנולוגיה להזדהות מאובטחת באמצעות תווי הפנים.

במאי 2017 מונה רוני פרידמן למנכ"ל חברת אפל ישראל.

ביולי 2022 הודיעה החברה על פתיחת מרכז פיתוח בירושלים.

תחומי פעילות
 פריימסנס פיתחה חלק משמעותי בטכנולוגיית ה-Face ID שמשמשת לזיהוי פנים במכשירי האייפון X.
 אפל מחזיקה בסניף מכירות הפונה לשוק העסקי בישראל, ולמשווקיה המורשים, כגון: א.ל.מ, iDigital, C-Data, BUG, iStore, Ivory, KSP, i-cell.
 פיתוח וייצור מוצרי חומרה כגון: שבבים, בקרי זכרונות פלאש מבוססי טכנולוגיית MSP (Memory Signal Processing).

קישורים חיצוניים

הערות שוליים

יצרני חומרה
תעשיית אלקטרוניקה בישראל
חברות תוכנה ישראליות
חיפה: חברות
הרצליה: חברות
שלוחות בישראל של תאגידים רב-לאומיים
ישראל: חברות פרטיות בבעלות חברות ציבוריות
ישראל: חברות שהוקמו ב-2011